
ФИЛОСОФСКИТЕ ВЪПРОСИ
 "Философските въпроси не са като другите въпроси, примерно въпросите в анкетите, които включват ограничен избор на възможни отговори или скрито съдържат фактическите отговори. Философските въпроси са отворени и предполагат изработването на лична позиция, след като са определени проблемите и понятията, които ги обхващат. Затова трябва най-напред да се види как един въпрос поставя проблем. Незабавният и лесен отговор е пречка за проблематизирането и концептуализацията на въпроса. В крайна сметка Кант определя трите прости, основни въпроса: "Какво мога да позная?", "Какво трябва да правя?" и "На какво мога да се надявам?", тъкмо защото те поставят множеството сложни проблеми на знанието, практиката, смисъла и ценностите и едновременно с това изискват самостоятелно решение от всеки.

Простите въпроси във философията отпращат към сложни проблеми". 

Задача:

Сравнете дадените по-долу 18 кратки определения за философия, като посочите кои от тях изразяват сходни и кои - различаващи се гледища. Въз основа на главните акценти формулирайте ваш кратък отговор на въпроса "Що е философия".

1. "Философът е този, който владее цялостността на знанието в степента на възможното". (Аристотел)

2. "Този, който се озадачава и учудва, смята, че не знае…Щом хората са започнали да философстват, за да избегнат незнанието, значи са се стремели да овладеят науката заради познанието, а не заради някаква употреба". (Аристотел)
3. "Това, което търсим ние, са началата и причините на съществуващото именно като съществуващо…Другите знания, ограничаващи се с някоя определена област на съществуващото, разглеждат не битието изобщо, нито битието като такова, и не разсъждават за същността, а изхождат от нея". (Аристотел)
4. "Пръв Питагор нарекъл любовта към мъдростта "фило-софия", а себе си "философ"…,защото философ е този, който се стреми към мъдростта, докато "мъдър" /софос/ е само бог". (Диоген Лаерций)
5. "Радост се изпитва при научаването на нова идея, докато…удоволствията са присъщи на тялото". (Платон)
6. "Цялата философия прилича на дърво, чиито корени са метафизиката, стъблото е физиката, а клоните, излизащи от това дърво, са всички останали науки". (Декарт)
7. "Философията може да се определи не като наука за всичко, а като наука за цялото". (Тибоде)
8. "От удивлението следват въпросът и познанието, от съмнението в познатото - критичната проверка и ясната достоверност". (К. Ясперс)
9. "Философията не може да се научи; човек може само да се научи да философства". (Кант)
10. "Същността на философията е в търсенето на истината, а не в нейното притежаване…Философия означава: да бъдеш на път. Нейните въпроси са по-важни от отговорите й, а всеки отговор се превръща в нов въпрос". (К. Ясперс)
11. "Човечеството си поставя само проблемите, които може да разреши". (К. Маркс)
12. "Философията не съществува, нито се узаконява от валидния характер на нейните решения, а от неминуемия характер на нейните проблеми". 
(Х. Ортега-и-Гасет)
13. "Философията не е друго освен решимостта…да гледаш наивно в себе си и около себе си". (Бергсон)
14. "Философстването означава да се отнасяш към света, сякаш нищо в него не бива от само себе си". (Вл. Янкелевич)
15. "Това, което философията обсъжда…,трябва да идва към нас, да ни докосва, и то именно нас - в същността ни". (Хайдегер)
16. "Философията никога не е "сериозно" занимание; сериозният човек е човекът на едно единствено нещо, на което той казва "да", без да търси друго. А философията търси и "нечестиво" предполага, че има неща за виждане и казване". (Мерло-Понти)
17. "Да бъдеш философ означава да се питаш вече не върху мисления обект, а върху самата мисъл; тя е рефлексия от второ ниво - знание за самото знание" (Д. Юисман)
18. "Философия е дума, използвана по множество начини… Тя се състои в разсъждения върху неща, по отношение на които не може да се установи каквото и да е крайно знание. /Например: Притежава ли Вселената единство или предназначение? Подчинен ли е духът на материята или има независими възможности? Съществува ли начин на жвот, който е възвишен и как да го постигнем? и т.н./…Но подобно на науката философията се обръща по-скоро към човешкия разум, а не към някакъв авторитет. Разликата е, че науката ни казва това, което бихме могли да познаваме…Ценността на философията произтича от собствената й некатегоричност". (Б. Ръсел) 

